CELEX: 32022R0695
Language: sk
Date: 2022-05-02 00:00:00
Title: Vykonávacie nariadenie Komisie (EÚ) 2022/695 z 2. mája 2022, ktorým sa stanovujú pravidlá uplatňovania smernice Európskeho parlamentu a Rady 2006/22/ES, pokiaľ ide o spoločný vzorec na výpočet hodnoty rizikovosti dopravných podnikov

3.5.2022   
               
               
                  SK
               
               
                  Úradný vestník Európskej únie
               
               
                  L 129/33
               
            
         VYKONÁVACIE NARIADENIE KOMISIE (EÚ) 2022/695
         z 2. mája 2022,
         ktorým sa stanovujú pravidlá uplatňovania smernice Európskeho parlamentu a Rady 2006/22/ES, pokiaľ ide o spoločný vzorec na výpočet hodnoty rizikovosti dopravných podnikov
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/22/ES z 15. marca 2006 o minimálnych podmienkach vykonávania nariadení (ES) č. 561/2006 a (EÚ) č. 165/2014 a smernice 2002/15/ES, pokiaľ ide o právne predpisy v sociálnej oblasti, ktoré sa týkajú činností cestnej dopravy, a ktorou sa zrušuje smernica Rady 88/599/EHS (1), a najmä na jej článok 9 ods. 1 druhý pododsek,
         keďže:
         
                     (1)
                  
                  
                     Účinné a nákladovo efektívne presadzovanie právnych predpisov Únie v oblasti cestnej dopravy má mimoriadny význam pre zlepšenie bezpečnosti cestnej premávky, pracovných podmienok vodičov a sociálnej ochrany a pre zabezpečenie spravodlivej hospodárskej súťaže medzi podnikmi cestnej dopravy.
                  
               
                     (2)
                  
                  
                     Vnútroštátne systémy hodnotenia rizikovosti zavedené členskými štátmi na lepšie zacielenie kontrol na podniky s vysokou hodnotou rizikovosti vychádzajú z rôznych vnútroštátnych metód výpočtu. To bráni porovnateľnosti a výmene informácií o úrovni rizika v kontexte cezhraničného presadzovania práva.
                  
               
                     (3)
                  
                  
                     V článku 9 ods. 1 druhom pododseku smernice 2006/22/ES sa od Komisie vyžaduje, aby prostredníctvom vykonávacích aktov stanovila spoločný vzorec na výpočet hodnoty rizikovosti podnikov.
                  
               
                     (4)
                  
                  
                     Pri stanovovaní tohto vzorca by Komisia mala zohľadniť všetky porušenia, ktoré by mohli ovplyvniť rizikovosť podnikov, čo zahŕňa porušenia nariadenia Európskeho parlamentu a Rady (ES) č. 561/2006 (2), nariadenia Európskeho parlamentu a Rady (EÚ) č. 165/2014 (3), vnútroštátnych ustanovení, ktorými sa transponuje smernica Európskeho parlamentu a Rady 2002/15/ES (4), a porušenia uvedené v článku 6 nariadenia Európskeho parlamentu a Rady (ES) č. 1071/2009 (5).
                  
               
                     (5)
                  
                  
                     V spoločnom vzorci by sa mal zohľadniť počet, závažnosť a frekvencia výskytu porušení, výsledky kontrol, pri ktorých sa nezistilo žiadne porušenie, a skutočnosť, či podnik cestnej dopravy využíva inteligentný tachograf podľa kapitoly II nariadenia (EÚ) č. 165/2014 vo všetkých svojich vozidlách.
                  
               
                     (6)
                  
                  
                     Spoločný vzorec na výpočet hodnoty rizikovosti podniku by mal významne prispieť k harmonizácii postupov presadzovania práva v celej Únii tým, že sa zabezpečí rovnaké zaobchádzanie so všetkými vodičmi a dopravnými podnikmi, pokiaľ ide o kontroly a sankcie podľa uplatniteľných pravidiel Únie.
                  
               
                     (7)
                  
                  
                     Ak opatrenia stanovené v tomto nariadení zahŕňajú spracúvanie osobných údajov, mali by sa vykonávať v súlade s právnymi predpismi Únie o ochrane osobných údajov a súkromia, a to najmä s nariadením Európskeho parlamentu a Rady (EÚ) 2016/679 (6) a podľa potreby so smernicou Európskeho parlamentu a Rady 2002/58/ES (7).
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 42 ods. 1 nariadenia (EÚ) č. 165/2014,
                  
               PRIJALA TOTO NARIADENIE:
         
            Článok 1
            Spoločný vzorec na výpočet hodnoty rizikovosti dopravného podniku a požiadavky na jeho uplatňovanie sú stanovené v prílohe.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. mája 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 91, 29.3.2019, s. 45.
         
            (2)  Nariadenie Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85 (Ú. v. EÚ L 102, 11.4.2006, s. 1).
         
            (3)  Nariadenie Európskeho parlamentu a Rady (EÚ) č. 165/2014 zo 4. februára 2014 o tachografoch v cestnej doprave, ktorým sa ruší nariadenie Rady (EHS) č. 3821/85 o záznamovom zariadení v cestnej doprave a mení nariadenie Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy (Ú. v. EÚ L 60, 28.2.2014, s. 1).
         
            (4)  Smernica Európskeho parlamentu a Rady 2002/15/ES z 11. marca 2002 o organizácii pracovnej doby osôb vykonávajúcich mobilné činnosti v cestnej doprave (Ú. v. ES L 80, 23.3.2002, s. 35).
         
            (5)  Nariadenie Európskeho parlamentu a Rady (ES) č. 1071/2009 z 21. októbra 2009, ktorým sa ustanovujú spoločné pravidlá týkajúce sa podmienok, ktoré je potrebné dodržiavať pri výkone povolania prevádzkovateľa cestnej dopravy, a ktorým sa zrušuje smernica Rady 96/26/ES (Ú. v. EÚ L 300, 14.11.2009, s. 51).
         
            (6)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (Ú. v. EÚ L 119, 4.5.2016, s. 1).
         
            (7)  Smernica Európskeho parlamentu a Rady 2002/58/ES z 12. júla 2002 týkajúca sa spracovávania osobných údajov a ochrany súkromia v sektore elektronických komunikácií (Ú. v. ES L 201, 31.7.2002, s. 37).
      
      
         
            PRÍLOHA
            SPOLOČNÝ VZOREC NA VÝPOČET HODNOTY RIZIKOVOSTI DOPRAVNÝCH PODNIKOV A POŽIADAVKY NA JEHO UPLATŇOVANIE
            
                        1.
                     
                     
                        Celková hodnota rizikovosti dopravného podniku sa vypočíta pomocou tohto spoločného vzorca:
                        kde:
                        
                                    R
                                 
                                 
                                    —
                                 
                                 
                                    celková hodnota rizikovosti podniku
                                 
                              
                                    n
                                 
                                 
                                    —
                                 
                                 
                                    počet porušení konkrétneho typu na individuálnu kontrolu (všetky typy kontrol).
                                 
                              
                                    i
                                 
                                 
                                    —
                                 
                                 
                                    individuálna kontrola
                                 
                              
                                    v
                                 
                                 
                                    —
                                 
                                 
                                    vážené bodové hodnotenie podľa typu/závažnosti porušenia (MI/SI/VSI/MSI)
                                 
                              
                                    MSI
                                 
                                 
                                    —
                                 
                                 
                                    najzávažnejšie porušenie
                                 
                              
                                    VSI
                                 
                                 
                                    —
                                 
                                 
                                    veľmi závažné porušenie
                                 
                              
                                    SI
                                 
                                 
                                    —
                                 
                                 
                                    závažné porušenie
                                 
                              
                                    MI
                                 
                                 
                                    —
                                 
                                 
                                    menej závažné porušenie
                                 
                              
                                    N
                                 
                                 
                                    —
                                 
                                 
                                    počet vozidiel skontrolovaných počas individuálnej kontroly
                                 
                              
                                    r
                                 
                                 
                                    —
                                 
                                 
                                    celkový počet kontrol podniku
                                 
                              
                                    g
                                 
                                 
                                    —
                                 
                                 
                                    váha za používanie inteligentného tachografu podľa kapitoly II nariadenia (EÚ) č. 165/2014
                                 
                              
                  
                        2.
                     
                     
                        Pri uplatňovaní spoločného vzorca sa využívajú tieto zásady a prvky:
                     
                  
                        3.
                     
                     
                        Obdobie, počas ktorého sa porušenie započítava do vzorca, sú dva roky.
                     
                  
                        4.
                     
                     
                        Prevádzkovatelia dopravy sa zaradia do nasledujúcich rizikových pásiem na základe ich bodového hodnotenia:
                        
                                    —
                                 
                                 
                                    prevádzkovatelia, u ktorých sa nevykonali žiadne kontroly (sivé pásmo)
                                 
                              
                                    —
                                 
                                 
                                    0 – 100 bodov: prevádzkovatelia s nízkou hodnotou rizikovosti (zelené pásmo)
                                 
                              
                                    —
                                 
                                 
                                    101 – 200 bodov: prevádzkovatelia so strednou hodnotou rizikovosti (oranžové pásmo)
                                 
                              
                                    —
                                 
                                 
                                    201 alebo viac bodov: prevádzkovatelia s vysokou hodnotou rizikovosti (červené pásmo)
                                 
                              
                  
                        5.
                     
                     
                        Vážené bodové hodnotenie individuálnej kontroly („i“) sa vypočíta pomocou nasledujúcich váhových koeficientov („v“) podľa typu porušenia:
                        
                                     
                                 
                                 
                                    MI = 1
                                 
                              
                                     
                                 
                                 
                                    SI = 10
                                 
                              
                                     
                                 
                                 
                                    VSI = 30
                                 
                              
                                     
                                 
                                 
                                    MSI = 90
                                 
                              
                  
                        6.
                     
                     
                        Konečná hodnota rizikovosti podnikov zohľadňuje celkový počet vykonaných kontrol („r“), tak cestných, ako aj kontrol v ich priestoroch vrátane kontrol, pri ktorých sa nezistili žiadne porušenia.
                     
                  
                        7.
                     
                     
                        Kontroly, pri ktorých sa nezistili žiadne porušenia, sa zaznamenávajú s nulovými bodmi.
                     
                  
                        8.
                     
                     
                        Pri váženom bodovom hodnotení individuálnej kontroly sa zohľadňujú všetky skontrolované vozidlá („N“).
                     
                  
                        9.
                     
                     
                        Za dátum porušenia, ktorý sa zohľadňuje v spoločnom vzorci, sa považuje dátum, keď sa porušenie stalo definitívnym, t. j. už nepodlieha preskúmaniu. Porušenia sa vo vzorci započítavajú len raz.
                     
                  
                        10.
                     
                     
                        Ak sa kontrolou v priestoroch dopravného podniku zistí, že celý jeho vozový park je vybavený inteligentným tachografom podľa kapitoly II nariadenia (EÚ) č. 165/2014, jeho konečné bodové hodnotenie sa vynásobí koeficientom 0,9 („g“).